Խոնդրոկալցինոզ

Խոնդրոկալցինոզ, աճառի կալցիֆիկացիա, կալցիումի աղերի կուտակում է հիալինային աճառում և/կամ ֆիբրոաճառում։ Այն կարելի է տեսնել ռենտգենագրությամբ։

Պատճառներ 
Սրունք-թաթային հոդերի մեջ կալցիումի ֆոսֆատի կուտակում հայտնաբերվել է ընդհանուր բնակչության մոտ 50%-ի մոտ և կարող է կապված լինել օստեոարթրիտի հետ։

Խոնդրոկալցինոզի մեկ այլ տարածված պատճառ է կալցիումի պիրոֆոսֆատի բյուրեղային նստվածքի հիվանդությունը (CPPD)։ Կալցիումի պիրոֆոսֆատի բյուրեղային նստվածքի հիվանդությունը (CPPD) հանդիպում  է Եվրոպայի և Միացյալ Նահանգների չափահաս բնակչության 4-7%-ի մոտ։ Նախկին ուսումնասիրությունները գերագնահատել են հիվանդության տարածվածությունը՝ պարզապես գնահատելով խոնդրոկալցինոզի տարածվածությունը՝ անկախ պատճառից։

Մագնեզիումի պակասը կարող է առաջացնել խոնդրոկալցինոզ, և կան անեկդոտային ապացույցներ (հայտարարություններ կամ ապացույցներ, որոնք հիմնված են անձնական կյանքի դեպքերի կամ դրվագների կամ եզակի փորձարարական տվյալների վրա), որ մագնեզիումի հավելումը կարող է նվազեցնել կամ մեղմացնել ախտանիշները։ Որոշ դեպքերում վնասվածքից առաջացած արթրիտը կարող է առաջացնել խոնդրոկալցինոզ։ Խոնդրոկալցինոզի այլ պատճառներ կարող են լինել․
Հիպերկալցեմիան, հատկապես, երբ պայմանավորված է հիպերպարաթիրեոիդիզմով
Արթրիտը
Կեղծ պոդագրան (պսևդոպոդագրա)
Վիլսոնի հիվանդությունը
Հեմոքրոմատոզը
Օխրոնոզը
Հիպոֆոսֆատազիան
Հիպոթիրեոզը
Հիպերօքսալեմիան
Ակրոմեգալիան
Գիտելմանի համախտանիշը

Ախտորոշում 
Խոնդրոկալցինոզը կարելի է հայտնաբերել պրոյեկցիոն ռենտգենագրության, համակարգչային շերտագրության, մագնիսառեզոնանսային շերտագրության, ուլտրաձայնային հետազոտության,  ռադիոնուկլիդային հետազոտության միջոցով։ Համակարգչային և  մագնիսառեզոնանսային շերտագրությունները ցույց են տալիս կալցիֆիկատները (սովորաբար կապանների շուրջը կամ հոդային պատիճի ներսում), սակայն ռենտգենագրությամբ ավելի լավ են հայտնաբերվում կալցիումի կուտակումները՝ կալցիֆիկատները։ Ուլտրաձայնային հետազոտության ժամանակ խոնդրոկալցինոզը կարող է պատկերվել որպես էխոգեն օջախ աճառի ներսում։ Ինչպես շարակցական հյուսվածքի շատ հիվանդությունների, օրինակ՝ անկիլոզացնող սպոնդիլոարթրիտի և հոդատապի, այնպես էլ խոնդրոկալցինոզի դեպքում կարող են դրսևորվել նման ախտանիշներ։

Ծանոթագրություններ

Հոդաբորբեր
Բժշկություն
Կալցիում
Նյութափոխանակության խանգարումներ
Ռևմատոլոգիա
Օրթոպեդիա
Ներծորող, սննդային և նյութափոխանակման հիվանդություններ